Maskers nog hier om te bly(Argieffoto: Unsplash) Die minister van gesondheid, dr. Joe Phaahla, sê hoewel verskeie ander lande die verpligte dra van maskers opgeskort het, het die departement nog nie ŉ aanbeveling gekry dat dit ook in Suid-Afrika gedoen kan word nie. Phaahla het Vrydag by ŉ mediakonferensie oor die jongste stand van sake gesê in talle lande is die dra van maskers steeds verpligtend. “Ons gaan uit ander se ondervinding moet leer, maar ons is nog nie daar nie … dalk oor ŉ maand of twee, maar ons is nie daar nie.” Die departement het wel die volgende veranderinge aangekondig aan die manier waarop Covid-19 voorkom en beheer kan word: Dr. Jeremy Nel, ŉ lid van die ministeriële advieskomitee, sê slegs ŉ baie klein persentasie van gevalle word ieder geval gediagnoseer – dit is soms so min as een uit elke 10 gevalle, of selfs een uit elke 15 gevalle – en dat dit die hoofrede vir die veranderings is. Nel sê die regte mense wat in kwarantyn moet gaan, word nie opgespoor nie. Kwarantyn kom boonop teen ŉ geweldige koste vir die samelewing en daar is nie meer enige aansienlike openbare gesondheidwaarde daaraan nie. Teen die tyd dat iemand in isolasie gaan, het die meeste oordrag na alle waarskynlikheid ook reeds plaasgevind. Oningeëntes steeds meeste in hospitale Hoewel die vierde vlaag nog nie op sy rug is nie, maar einde se kant toe staan, is die meeste pasiënte wat met Covid-19 in hospitale opgeneem word of weens die virus sterf, steeds diegene wat nie daarteen ingeënt is nie. Dr. Waasila Jassat, verbonde aan die Nasionale Instituut vir Oordraagbare Siektes (Nios), sê data wys steeds daar was in die vierde vlaag veel minder hospitaalopnames en sterftes as in die vorige vlae. Teen gister was 2 856 mense in hospitale met Covid-19 nie ingeënt nie, 145 gedeeltelik ingeënt en 895 van diegene met Covid-19 in hospitale ten volle ingeënt. In hoësorgsale is 199 mense nie ingeënt nie, 15 gedeeltelik ingeënt en 93 ten volle ingeënt. In intensiewesorgeenhede is 237 pasiënte met Covid-19 nie ingeënt nie, 135 ten volle ingeënt en 20 gedeeltelik ingeënt. Virus onder jonges Dr. Michelle Groome, ook verbonde aan Nios, sê die meeste gevalle wat in die vierde vlaag aangemeld is – sowat 99% – is deur die Omikron-variant van die virus veroorsaak. Sy sê ook die styging in gevalle wat in sommige provinsies aangemeld word, word grootliks aangedryf deur diegene jonger as 19 jaar oud. Die neiging was egter te wagte nadat skole drie weke gelede heropen het en daar veel meer beweging tussen kinders en jongmense is. Daar is ook ŉ beter inentingskoers onder ouer burgers, sê Groome. Die verskynsel is ook soortgelyk aan dit wat in die tweede helfte van die derde vlaag opgemerk is, hoewel die syfers nou veel laer is.